62023TJ1042_RES
Zadeva T‑1042/23
BSW – management company of „BMC“ holding
proti
Svetu Evropske unije
Sodba Splošnega sodišča (četrti senat) z dne 19. marca 2025
„Skupna zunanja in varnostna politika – Omejevalni ukrepi zaradi razmer v Belorusiji in vpletenosti Belorusije v rusko agresijo proti Ukrajini – Zamrznitev sredstev – Seznam oseb, subjektov in organov, za katere velja zamrznitev sredstev in gospodarskih virov – Uvrstitev imena tožeče stranke na seznam – Podpora Lukašenkovemu režimu – Korist od Lukašenkovega režima – Podjetje v državni lasti – Napaka pri presoji – Lastninska pravica – Svoboda gospodarske pobude“
Evropska unija – Sodni nadzor nad zakonitostjo aktov institucij – Omejevalni ukrepi proti Belorusiji – Zamrznitev sredstev nekaterih oseb in subjektov glede na razmere v Belorusiji – Obseg nadzora – Obveznost pristojnega organa Unije, da v primeru izpodbijanja dokaže utemeljenost razlogov, sprejetih v zvezi z zadevnimi osebami ali subjekti – Uvrstitev na sezname, ki temelji na sklenjenem krogu natančnih, konkretnih in skladnih indicev
(Listina Evropske unije o temeljnih pravicah, člen 47; Sklep Sveta 2012/642/SZVP, kakor je bil spremenjen s Sklepom (SZVP) 2023/1592, Priloga I; uredbi Sveta št. 765/2006, Priloga I, in 2023/1591)
(Glej točke od 31 do 33.)
Skupna zunanja in varnostna politika – Omejevalni ukrepi proti Belorusiji – Merila za sprejetje omejevalnih ukrepov – Fizične ali pravne osebe, subjekti ali organi, ki imajo koristi od Lukašenkovega režima ali ga podpirajo – Pojem podpore režimu – Napaka pri presoji – Neobstoj
(Sklep Sveta 2012/642/SZVP, kakor je bil spremenjen s Sklepom (SZVP) 2023/1592, Priloga I; uredbi Sveta št. 765/2006, Priloga I, in 2023/1591)
(Glej točke od 34 do 47, 62 in 80.)
Skupna zunanja in varnostna politika – Omejevalni ukrepi proti Belorusiji – Merila za sprejetje omejevalnih ukrepov – Fizične ali pravne osebe, subjekti ali organi, ki imajo koristi od Lukašenkovega režima ali ga podpirajo – Podpora vladi – Pojem – Izplačilo zneskov državi s strani javnega subjekta na podlagi državne ureditve, ki to izplačilo nalaga – Vključitev – Opredelitev navedenih zneskov kot davka ali dividende – Nevplivanje
(Sklep Sveta 2012/642/SZVP, člen 4(1)(b); uredbi Sveta št. 765/2006, člen 2(5), in št. 1014/2012)
(Glej točke od 48 do 61.)
Skupna zunanja in varnostna politika – Omejevalni ukrepi proti Belorusiji – Merila za sprejetje omejevalnih ukrepov – Fizične ali pravne osebe, subjekti ali organi, ki imajo koristi od Lukašenkovega režima ali ga podpirajo – Pojem koristi – Napaka pri presoji – Neobstoj
(Sklep Sveta 2012/642/SZVP, kakor je bil spremenjen s Sklepom (SZVP) 2023/1592, Priloga I; uredbi Sveta št. 765/2006, Priloga I, in 2023/1591)
(Glej točke od 63 do 65 in od 73 do 80.)
Skupna zunanja in varnostna politika – Omejevalni ukrepi proti Belorusiji – Področje uporabe – Fizične ali pravne osebe, subjekti ali organi, ki imajo koristi od Lukašenkovega režima ali ga podpirajo – Pojem – Osebe, ki so v preteklosti storile navedena dejanja, ne glede na to, da ni dokazov o trenutni vpletenosti ali sodelovanju pri takih dejanjih – Vključitev
(Sklep Sveta 2012/642/SZVP, člen 4(1)(b); uredbi Sveta št. 765/2006, člen 2(5), in št. 1014/2012)
(Glej točko 69.)
Skupna zunanja in varnostna politika – Omejevalni ukrepi proti Belorusiji – Zamrznitev sredstev nekaterih oseb in subjektov glede na razmere v Belorusiji – Omejitev lastninske pravice in svobode gospodarske pobude – Dopustnost – Pogoji – Omejitev, določena z zakonom – Spoštovanje bistvene vsebine uveljavljane pravice – Uresničevanje cilja v splošnem interesu, ki ga kot takega priznava Unija – Spoštovanje načela sorazmernosti – Izpolnjeni pogoji
(Listina Evropske unije o temeljnih pravicah, členi 16, 17 in 52(1); Sklep Sveta 2012/642/SZVP, kakor je bil spremenjen s Sklepom (SZVP) 2023/1592, Priloga I; uredbi Sveta št. 765/2006, Priloga I, in 2023/1591)
(Glej točke od 91 do 106.)
Povzetek
Splošno sodišče je v sodbi zavrnilo ničnostno tožbo, ki jo je družba AAT Byelorussian Steel Works – management company of „Byelorussian Metallurgical Company“ holding (BSW – management company of „BMC“ holding) vložila zoper akta, s katerima je Svet Evropske unije to družbo avgusta 2023 (
1
) uvrstil na seznam oseb in subjektov, za katere veljajo omejevalni ukrepi zaradi razmer v Belorusiji in vpletenosti Belorusije v rusko agresijo proti Ukrajini. Splošno sodišče je dopolnilo sodno prakso, ki se nanaša na to, da se kot element, s katerim je mogoče dokazati podporo tega podjetja režimu, upoštevajo plačila davkov državi s strani javnega podjetja, ki je v celoti v njeni lasti.
Ta sodba spada v okvir omejevalnih ukrepov, ki jih je Evropska unija od leta 2004 sprejela zaradi razmer v Belorusiji v zvezi z demokracijo, pravno državo in človekovimi pravicami ter vpletenostjo Belorusije v rusko agresijo proti Ukrajini. Tožeča stranka, eno največjih podjetij v državi, deluje na področju jeklenih izdelkov. Sredstva in gospodarski viri tožeče stranke so bili zamrznjeni, ker je ta imela koristi od režima predsednika Lukašenka, ker je ta režim podpirala (
2
) in ker je bila odgovorna za zatiranje civilne družbe. (
3
)
Presoja Splošnega sodišča
V zvezi s tožbenim razlogom, ki se nanaša na napako pri presoji, je Splošno sodišče ugotovilo, da Svet s tem, da je ob sprejetju Sklepa 2023/1592 in Uredbe 2023/1591 ugotovil, da je bila tožeča stranka pomemben vir prihodkov za Lukašenkov režim in za belorusko državo, ki ima neposredne koristi od njenega dobička, in da zato podpira Lukašenkov režim v smislu člena 4(1)(b) Sklepa 2012/642, ni storil napake.
Splošno sodišče je navedlo, da je Svet za ugotovitev, da tožeča stranka podpira režim, med drugim upošteval precejšnje zneske davkov, ki jih je tožeča stranka plačala beloruski državi. Čeprav je bilo že razsojeno, da Svet o „podpori režimu“ ne more sklepati zgolj na podlagi plačevanja davkov, je Splošno sodišče ugotovilo, da je položaj v obravnavani zadevi drugačen. V zadevnem primeru (
4
) je šlo za podporo režimu s strani fizičnih in pravnih oseb zasebnega prava, za katere velja obveznost plačila davkov kot „zakonska obveznost, ki velja za vse beloruske davčne zavezance“. V obravnavani zadevi je tožeča stranka pravna oseba javnega prava, ki je v lasti države, njen celoten kapital pa je v lasti Republike Belorusije.
Splošno sodišče je poleg tega pojasnilo, da opredelitev kot davek ali dividenda, iz naslova katerih se zneski izplačajo vladi, ni odločilna za opredelitev kot „podpora vladi“. V obeh primerih gre namreč za zneske, ki jih državi izplača javni subjekt na podlagi državne ureditve, ki to plačilo nalaga. Izključitev takih izplačil iz pojma „podpora vladi“ zgolj zato, ker so dolgovani zneski opredeljeni kot davki, bi lahko omogočila izogibanje pravilom Unije. Očitno je, da bi bilo zvišanje davčne stopnje za dobiček, ki ga ustvarijo taki subjekti, mogoče uvesti v zameno za znižanje zneska dividend, ki jih morajo vse javne družbe v skladu z nacionalno zakonodajo plačati državi.
V teh okoliščinah lahko država razpolaga z dohodki in dobički tožeče stranke tako, da uporablja tako instrumente javnega prava, kot so davki, kot instrumente, ki izhajajo iz lastninske pravice, kot so dividende. Od države kot zakonodajalca in lastnika je odvisno tudi, v kakšni obliki bodo sredstva tožeče stranke nakazana državi. Kar zadeva sredstva, prejeta za podporo režimu, ni pomembno, ali jih država prejme v obliki davkov, ki jih plača javno podjetje, ali v obliki dividend, to je v obliki udeležbe v dobičku tega podjetja po obdavčitvi.
Poleg tega, kot je razvidno iz razlogov za uvrstitev imena tožeče stranke na zadevna seznama, je ta „edinstveno državno podjetje metalurške industrije v Belorusiji in je med največjimi podjetji v državi“ ter je „[z]ato […] pomemben vir prihodkov Lukašenkovega režima“. Iz tega sledi, da se lahko ves prihodek ali dobiček, ki ga ustvari tožeča stranka, izplača državi, ne glede na obliko, ki bi jo taka podpora lahko imela.
Glede na navedeno je Splošno sodišče ugotovilo, da gre za podjetje, katerega celotni kapital je v lasti države, zato se lahko izplačilo dividend in davkov upošteva pri ugotavljanju, ali je to podjetje pomemben vir dohodkov za režim v okviru analize morebitne podpore temu režimu. V zvezi s tem je Splošno sodišče ugotovilo, da je tožeča stranka leta 2021 plačala davek od dohodka v znesku 11.600.000 ameriških dolarjev (USD), prispevke v sklad za socialno zaščito v znesku 27.900.000 USD ter davek na nepremičnine na pozidano in nepozidano zemljišče v znesku 6.780.000 USD.
(
1
)	Izvedbeni sklep Sveta (SZVP) 2023/1592 z dne 3. avgusta 2023 o izvajanju Sklepa 2012/642/SZVP o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini (UL 2023, L 195 I, str. 31) in Izvedbena uredba Sveta (EU) 2023/1591 z dne 3. avgusta 2023 o izvajanju člena 8a(1) Uredbe (ES) št. 765/2006 o omejevalnih ukrepih zaradi razmer v Belorusiji in vpletenosti Belorusije v rusko agresijo proti Ukrajini (UL 2023, L 195 I, str. 1).
(
2
)	Glej člen 4(1)(b) Sklepa Sveta 2012/642/SZVP z dne 15. oktobra 2012 o omejevalnih ukrepih v zvezi z Belorusijo (UL 2012, L 285, str. 1) in člen 2(1) in (5) Uredbe Sveta (ES) št. 765/2006 z dne 18. maja 2006 o omejevalnih ukrepih proti predsedniku Lukašenku in nekaterim uradnikom Belorusije, kakor je bila spremenjena z Uredbo Sveta (EU) št. 1014/2012 z dne 6. novembra 2012 (UL 2012, L 307, str. 1).
(
3
)	Glej člen 4(1)(a) Sklepa 2012/642/SZVP in člen 2(4) Uredbe (ES) št. 765/2006.
(
4
)	Sodba z dne 6. oktobra 2015, Chyzh in drugi/Svet (T‑276/12, neobjavljena, EU:T:2015:748, točka 169).